顏國樑早年患上第三期鱗狀細胞癌，導致聲帶出問題，說話聲音變尖，但他仍然樂觀面對。上月他更與太太一齊亮相無綫節目，但他昨晚(25日)因肺炎引致呼吸急促而離世，終年71歲。
《東張西望》簡單交代顏國樑的生平，並找來鄧英敏和薛家燕訪問，二人在電話內的聲音沙啞，予人感受到喪失好友之痛。
薛家燕︰顏國樑是位好演員
薛家燕說︰「突然間今日接到呢個消息，我係覺得好……好突然㗎！因為我見到個幾禮拜前佢仲上梁思浩嘅節目，嗰陣時都幾精神下，我覺得佢係好堅強，同埋都好積極、好樂觀咁去面對嘅！佢仲成日提我，你要減肥啊，我就話吓，點解要減咁多？佢話唔係啊，你背脊嗰個肌肉同同前面差唔多啊！」她又指對方是一位很好的演員，對顏國樑離去大感不捨。
鄧英敏稱收到太太的短訊通知顏國樑離世，他說︰「佢喺禮拜一，即係20號，佢亦都因為呼吸急促呢，條氣好唔順啊，好難唞到氣，咁就入咗去QE（伊利沙伯醫院）。原本我係約咗個導演，我哋今晚就６點半鐘去QE度探佢，但係……好可惜，經過幾年同啲癌魔去作戰啊，中間呢啲過程都係好辛苦。他又做化療，佢又做啲好貴免疫治療，做一次都四、五萬，動輒都十幾萬。」